Luz Oliveros-Belardo

Si **Luz Oliveros-Belardo** (3 Nobyembre 1906 – 12 Disyembre 1999) iyo sarong Filipinang parmasiyutikong kimiko, na pig-onrahan nin Nasyunal na Siyentista kan Filipinas na gawad nin gobyerno kan Filipinas kaidtong 1987.

## Kamondagan asin edukasyon
Si Luz Oliveros iyo namondag sa Navotas, Rizal, na aking babayi ni Aurelio Oliveros asin Elisa Belarmino. Igwa siya nin batsilyer asin masteral na degri sa kimika hale sa Unibersidad kan Pilipinas sa Manila. Kaidtong 1957 naguno niya an saiyang PhD sa parmasiyutikong kimika hale sa University of Connecticut, na may disertasyon sa molekular na repraksyon sa mga terpenes.

## Karera
Si Luz Oliveros-Belardo iyo nagin direktor kan Natural Sciences Research Center sa Philippine Women's University. Nagin man siyang Dekano kan College of Pharmacy kaidtong 1947. An saiyang pag-aadal iyo nakapokus sa pagkua nin mga esensyal na lana asin iba pang mga kimikal gikan sa mga katutubong Filipinong tinanom, para sa parmasiyutika, paggibo nin kakanon, pahamot, asin iba pang mga aplikasyon. Halimbawa, nakahaman siya nin sarong eksperimental na pormulasyon na nakabase sa oleoresin kan apitong (*Dipterocarpus grandiflorus*) na iyo pupuwede para sa sarong panggatong sa motor.

Kan mga taong 1965-1966, pigpangaranan siya bilang sarong AAUW fellow kan American Association of University Women para ipursigi an saiyang research sa Stanford University. Kan 1974, an Philippine Association of University Women pigbisto siya gamit an saindang Achievement Award sa Natural na Siyensya. Naresibe niya an Nasyunal na Siyentistang Gawad kan 1987.

Si Dr. Luz Oliveros-Belardo nakasuway nin 33 na bagong Filipinong esensyal na lana gikan sa mga katutubong tinanom asin pig-adalan an saindang kimikal asin pisikal karakter. An saiyang pinakaenot na research iyo an sa kimikal asin parmalohikal na karakter kan Tanglad Tagalog (*Cymbopogon ciratus*) sagkod nadiskobre na an mga kimikal kaini arug kan potassium citrate na iyo sarong epektong diuretikong kompuwesto na may kakayahan sa paglikay sa paglangkaw kan presyon nin dugo. Saro siya mga pinakaenot na Sur-subangang Asyano na nagkondusir nin pag-aadal sa dahon nin Chichirica (*Vinca rosea*) sagkod nadiskobre na mayaman ini sa mga alkaloids, glycosides, terpenoids, sterols, fatty acids, asin mga bolatilong lana.

## Personal na buhay

Naagom ni Luz Oliveros an dentistang si Ricardo A. Belardo asin nagkaigwa nin duwang aking babayi. Nagadan siya kan 1999 sa 93 taon na edad. Piglubong siya sa Libingan ng mga Bayani sa Fort Bonifacio, Taguig. 

## Toltolan

## Panluwas na takod

* Andaya Darhl (1980). Academy News Issue No, 0155-4095. Volume 2. Number 3, http://www.nast.ph/images/pdf%20files/Publications/Annual%20Reports/Academy%20News%201980%20Vol.%202%20No.%203.pdf
* Bigwas (2019). Pilipinas. Luz Oliveros-Belardo. https://www.pilipinas.bid/2019/10/luz-oliveros-belardo.html 
* Lee-Chua, Queena (2017). *Straight Talk on Everyday Mysteries.* Who's Who in Philippine Science. https://books.google.com/books?id=VzSWDwAAQBAJ&printsec=frontcover&source=gbs_ge_summary_r&cad=0#v=onepage&q&f=false
* Luz, Oliveros-Belardo (1981). Herbal medication in the Philippines and the search for its scientific basis. 9711180227
* Sonia L. Atabug, "Dr. Luz Belardo, the Compleat Scientist" *Manila Call* (5 February 1989).
* Specialized Philippine Enterprise Reference of Expert. Luz Oliveros Belardo. http://spheres.dost.gov.ph/sci-profile.php?i=000379
* https://translate.google.com/translate?sl=tl&tl=en&u=https%3A%2F%2Ftl.wikipedia.org%2Fwiki%2FLuz_Oliveros_Belardo